**Ерте жастағы балалардың отбасы жағдайында**

**ойын әрекетін ұйымдастыру маңыздылығы.**

Баланың туылғанынан үш жылға дейінгі жасы оның әлеуметтік,танымдық, тілдік және қимылдық дамуының тұрақталуында маңызды болып саналады.

Осы жастық шақта дамуында пайда болған түрлі ауытқулар өсе келе қозғалыс, психикалық және тілдік бұзылыстарға әкелуі мүмкін.

Дегенмен, баланың ерте жасы жалпы ағза мен жүйке жүйесінің икемділігі мен маңызды компенсаторлық мүмкіндіктерімен сипатталады. Түрлі қоздырғыш факторлардың теріс әсерінің салдарын көрсетуін төмендетуге мүмкіндік жасайды.

Демек, мидың икемділігі бұзылған немесе дамуында тежелген функцияларды түзетудің үлкен әлеуеттік мүмкіндіктерін анықтайды.

Ерте жаста тұлғаның келешекте ересек өміріне ықпал жасайтын интеллектуалдық даму негіздері қалыптасады.Бұл даму жылдамдығы кейінгі жастық кезеңдерде қайталанбайтын мидың қарқынды дамуымен байланысты. Ерте жас - ойлау, жоғары ақыл-ойдың белсенділік негіздерінің бетбелгісі пайда болатын сензитивті кезең.

Ерте жаста көмек көрсетпеу - басқа жастық кезеңдерде өтеуге қиындық туғызатын баланың ақыл-ойының тежелуіне, қорық мүмкіндіктерін іске асырмауына әкеледі.

Дәл осы жаста барлық іргелі функциялардың жетілу кезеңінде баланы тәрбиелеу мен оқыту қолайлы болып табылады.

Балада танымдық әлемді дамыту - жады, қиял,қабылдау,зейін,ойлау,тіл секілді психикалық процесстерді дамытуды қарастырады.

Біздің психологиялық педагогикалық түзеу кабинетіміздің ерте жас тобындағы балалардың көбінде - сөйлеу тілі дамуының кешеуілдеуі .Бұл балаларға тән ерешеліктер: зейін тұрақсыздығы,назар жеткіліксіздігі, бір әрекеттен екінші әрекетке уақытында ауыса алмауы.

Аталған ерекшеліктерден балада тапсырмаларды орындау кезінде түрлі қателер пайда болады.Себебі балалар ересектерді тындай алмайды және айтқан сөздерін түсінбейді. Сөйлеу тілі дамуының кешеуілдеуі бар балаларда сөйлеуге деген зейіннің болмауы, іс-әрекетін өз бетінше төмен реттеуі және сөйлеумен байланысты басқа да психикалық процесстердің тежелуі байқалады. Сөйлеу тілі дамуының кешеуілдеуі бар баланың дамуы қалыпты дамыған баланың дамуына сәйкес, бірақ бір жас кіші бала деңгейінде.

Сөйлеу тілінің тежелгені жадының дамуына да кері әсер етеді.

Өз жасындағы таза сөйлей білетін сәбилерге қарағанда бұл балаларда вербалдық жады және есте сақтау өнімділігі төмен дәрежеде.

Сөйлеу тілі дамуының кешеуілдеуі бар балалар тым қозғалғыш немесе керісінше пассивті екендігі тәртіп ерекшеліктерінде сырттан байқалады. Бұл балаларда ойын әрекеті ойыншықтарды мақсатты манипуляция жасау деңгейінде.

Ерте көрсетілген психологиялық педагогикалық көмек баланың психофизикалық дамуындағы бұзылыстарды тиімді өтеуге, сонымен қайталама ауытқулардың алдын алуға мүмкіндік береді.

Сөйлеу тілі дамуының кешеуілдеуі бар балалармен түзету жұмысының негізіне затпен практикалық әрекетті қалыптастыру бағытталған. Заттық үдерістің қалыптасуы негізінде балада мынадай қабілеттер дамиды :

Жаңа затқа деген бағдарлы реакция;

Заттарды ерекшелей алуы;

3. Заттармен әрекет жасауы;

4. Заттардың қасиеттері мен сапасына бағдарлануы.

Осы жастың басты қажеттілігі - қоршаған ортаны айналадағы заттар арқылы тану.Бірақ бала қаруды қолдану амалдары немесе мәдени шартталған заттарды өз бетінше меңгере алмайды. Сондықтан балада қарым-қатынастың жағдайлық тұрғы формасы негізінде ересек адаммен өзара зат арқылы әрекеттесу пайда болады.

Бала мен ересек адам арасында жағдайлық тұрғыдан қарым-қатынастың жаңа формасы қалыптасады. Бұл қатынас заттармен әрекет жасау арқылы жүзеге асырылады.Ересек адам бала үшін ойынға қатысушы, заттармен әрекет жасау үлгісі,бала әрекетін бағалаушы ретінде және оның жетістіктерін эмоционалды қолдау көрсетушісі болып табылады. Қарым-қатынас құралы ретінде ойыншықтармен алмасу, затқа назар аудару болып табылады.

Бала мен ересек арасындағы қарым-қатынас тек психологиялық педагогикалық мекеме қабырғасында шектелмей, үйде де ата-анасының тарапынан жалғастырылғаны жөн.Сол қарым-қатынасты үйдегі жағдайда айналадағы заттармен жүзеге асыруға болады.

Айналадағы заттармен ойнау - тактильді сезіну, қиялдауды,ұсақ моториканы, есту қабілетін дамытады.

**Таңғажайып қапшық.**

Әдетте қапшықтың ішінен ойыншықты бала қолымен ұстап, атайды. Бірақ бұл ойында қапшықтың ішіне кез келген жарма салынады да, сол жарма арасына

ойыншық жасырылады. Бала қапшықты ашпайды, тек сыртынан саусақтарымен ұстап, қандай зат ішінде жатыр екендігін білуі керек.

**Құпиялы бөтелке**

Кішкене пластикалық бөтелке ішіне жарманы салып, арасына кішкене

заттарды жасыру.Үстел үстіне дәл сондай заттарды қою.Бөтелкенің ішінен сол заттардың сыңарларын табу.

**Сиқырлы шелек.**

Майонез шелегінің қақпағында түрлі тесіктерді жасап, сол тесіктерге балаға түрлі заттарды салғызу.

**Балық аулау.**

Түрлі түсті қақпақшаларды ыдыстағы суға салып,қасықпен аулату.Ұсталған қақпашаларды түстер бойынша шелектерге салу. Осындай сумен ойындар 3 жасқа дейінгі бала қозғыштығының жоғарылауын төмендетеді.

**Қызық дыбыстар.**

Бірнеше шырпы қорапшаларын түрлі жармамен, құммен, тастармен толтыру. Бала қорапшаларды шайқап,бірдей дыбысталатын қорапшаларды табу керек.

Ойындар мен жаттығулар балада жақсы көңіл-күйді туғызғатынын ескерген жөн. Бала жаңаны білгеніне, жетістікке қол жеткізгеніне, ата-анасымен бірыңғай жұмыс жасағанына қуанады да, жағымды әсер алады.

Бұл қуаныш баланың ерте жасы сатысындағы сәтті дамуының кепілі болып табылады да, оның болашақтағы тәрбиесінде маңызды болады.